李吕
近世饮者尊尚苦味有感成诗
悠悠古先酒，麴蘖化为醴。
适口固匪他，诗人咏其旨。
岐黄作本草，甘辛味所纪。
惟清香滑辣，四事世云尔。
孟诜注为苦，自不烛厥理。
至今蔑公论，遂以诜为是。
乖僻随躯嗜，不尔遽遭诋。
气禀炎上作，无与诸胆比。
人情素弗食，尝者为雪耻。
柳家集众药，意在勗诸子。
未闻无其故，反以彼为美。
一呷三掉头，强嚥身耸起。
从来好欢伯，可畏非可喜。
孤负太和名，翻作搅肠水。
因思俗颠倒，类此盖多矣。
大路指为迂，曲径偏践履。
郑声既可恶，满市更盈耳。
憔悴间姬姜，一莸杂兰芷贪浊和者众，
独清竞萋菲。善恶久相淆，
何特酒而已。至当终难掩，
岂必随风靡。革弊会有时，
周道本如砥。